CJ Express ร้านสะดวกซื้อไทย 9,000 ล้านบาท
ในปี 2560 ร้านสะดวกซื้อในประเทศไทยมีจำนวน 15,883 แห่ง โดย 3 รายใหญ่คือ 1.ร้าน 7-Eleven ที่มีส่วนแบ่งการตลาด 65% 2.เทสโก้ โลตัส Express ที่มีส่วนแบ่งการตลาด 10% 3.แฟมิลี่มาร์ท ที่มีส่วนแบ่งการตลาด 8%  โดยร้านสะดวกซื้อส่วนใหญ่ที่เราเห็นในประเทศไทยนั้น ส่วนมากมีต้นกำเนิดมาจากต่างประเทศ  แต่มีร้านสะดวกซื้อสัญชาติไทยแห่งหนึ่งที่สามารถเติบโตได้ดี และแข่งขันกับร้านสะดวกซื้อต่างประเทศ จนมีรายได้มากกว่า 9,000 ล้านบาท  ร้านนี้มีชื่อว่า CJ Express  เรื่องราวของร้านสะดวกซื้อร้านนี้ เป็นอย่างไร ลงทุนแมนจะเล่าให้ฟัง
23 ก.พ. 2562

CJ Express ร้านสะดวกซื้อไทย 9,000 ล้านบาท / โดย ลงทุนแมน
ในปี 2560 ร้านสะดวกซื้อในประเทศไทยมีจำนวน 15,883 แห่ง โดย 3 รายใหญ่คือ
1.ร้าน 7-Eleven ที่มีส่วนแบ่งการตลาด 65%
2.เทสโก้ โลตัส Express ที่มีส่วนแบ่งการตลาด 10%
3.แฟมิลี่มาร์ท ที่มีส่วนแบ่งการตลาด 8%
โดยร้านสะดวกซื้อส่วนใหญ่ที่เราเห็นในประเทศไทยนั้น ส่วนมากมีต้นกำเนิดมาจากต่างประเทศ
แต่มีร้านสะดวกซื้อสัญชาติไทยแห่งหนึ่งที่สามารถเติบโตได้ดี และแข่งขันกับร้านสะดวกซื้อต่างประเทศ จนมีรายได้มากกว่า 9,000 ล้านบาท
ร้านนี้มีชื่อว่า CJ Express
เรื่องราวของร้านสะดวกซื้อร้านนี้ เป็นอย่างไร
ลงทุนแมนจะเล่าให้ฟัง
CJ Express ก่อตั้งขึ้นในปี พ.ศ.2548 ในชื่อ บริษัท พี เอส ดี รักษ์ไทย จำกัด ก่อตั้งโดยคุณวิทย์ ศศลักษณานนท์ เพื่อให้บริการร้านสะดวกซื้อสำหรับขายสินค้าทั่วไปที่ใช้ในการอุปโภคและบริโภคในราคาประหยัด โดยเปิดบริการแห่งแรกที่จังหวัดราชบุรี
แต่เดิมนั้น ร้าน CJ Express เป็นเพียงร้านค้าส่ง 2 คูหา แต่คุณวิทย์ตัดสินใจปรับเปลี่ยนรูปแบบร้านให้มีลักษณะกึ่งกลางระหว่างร้านสะดวกซื้อและซูเปอร์มาร์เก็ต
โดยเขาเล่าว่า ช่วงแรกได้ศึกษารูปแบบของร้าน 7-Eleven แต่วิธีการวางสินค้าจะใช้แนวทางที่เขาถนัด
ธุรกิจของ CJ Express มาถึงจุดเปลี่ยนในปี พ.ศ. 2556 เมื่อคุณเสถียร เศรษฐสิทธิ์ ประธานกรรมการบริษัท คาราบาวกรุ๊ป จำกัด (มหาชน) เข้ามาเป็นผู้ถือหุ้นใหญ่ และมีการเปลี่ยนมาใช้ชื่อ บริษัท ซี.เจ. เอ็กซ์เพรส กรุ๊ป จำกัด
ปัจจุบัน CJ Express มีสาขากว่า 300 สาขา หรือมีส่วนแบ่งประมาณ 2% ในตลาดร้านสะดวกซื้อในประเทศไทย และให้บริการอยู่ใน 22 จังหวัดของประเทศไทย
รายได้และกำไรของ บริษัท ซี.เจ. เอ็กซ์เพรส กรุ๊ป จำกัด
ปี 2559 รายได้ 7,887 ล้านบาท กำไร 165 ล้านบาท
ปี 2560 รายได้ 9,219 ล้านบาท กำไร 206 ล้านบาท
แล้วรายได้และกำไรของร้านสะดวกซื้อรายอื่นๆ ในปี 2560 เป็นอย่างไร
รายได้และกำไรของ บริษัท ซีพี ออลล์ จำกัด (มหาชน)
รายได้ 489,403 ล้านบาท กำไร 19,907 ล้านบาท
บริษัท เซ็นทรัลแฟมิลี่มาร์ท จำกัด
รายได้ 17,441 ล้านบาท ขาดทุน 276 ล้านบาท
บริษัท สห ลอว์สัน จำกัด
รายได้ 2,376 ล้านบาท ขาดทุน 230 ล้านบาท
พอเป็นแบบนี้ก็ต้องบอกว่า แม้จะเป็นร้านสะดวกซื้อสัญชาติไทย แต่ในด้านของการทำกำไรแล้วนั้น CJ Express เป็นรองเพียงแค่ร้าน 7-Eleven เท่านั้นเอง
โดยเป้าหมายของคุณเสถียร เศรษฐสิทธิ์ คือการผลักดันให้ CJ Express เป็นเครือข่ายค้าปลีกที่เชื่อมโยงและต่อยอดอาณาจักรธุรกิจของคาราบาวกรุ๊ปอย่างครบวงจร
โดย CJ Express ตั้งเป้าว่าจะขยายสาขาให้ถึง 665 แห่ง และสร้างรายได้แตะ 20,000 ล้านบาท พร้อมเข้าตลาดหลักทรัพย์ภายในปี 2563
ก็ต้องติดตามกันดูว่า ท่ามกลางการแข่งขันในตลาดค้าปลีกที่ดุเดือดนั้น CJ Express จะทำได้อย่างที่ตั้งเป้าไว้หรือไม่
ปิดท้ายด้วยข้อมูลที่น่าสนใจ
ทุกคนรู้ดีว่า ร้านสะดวกซื้อทั่วไปนั้นจะเปิดให้บริการตลอด 24 ชั่วโมง
แต่สำหรับคนที่จะไปซื้อของที่ร้าน CJ Express นั้นต้องวางแผนเพิ่มอีกนิด
เนื่องจากร้านจะเปิดตั้งแต่เวลา 6 โมงเช้าถึง 4 ทุ่ม เท่านั้น..
----------------------
อ่านเรื่อง CJ Express แล้ว รู้หรือไม่ว่า รายได้ต่อสาขาของ ร้านสะดวกซื้ออื่นๆ ในไทยเป็นเท่าไร 
อ่านเรื่องหลากหลาย จากผู้เขียนเก่งๆ หลายท่าน โหลดแอป blockdit ได้ที่ 
สั่งหนังสือลงทุนแมน 8.0 ได้ที่
Lazada 
Shopee 
----------------------
References
-
-
-
-
-
-